Document ID: 32006D0724

ODLOČBA KOMISIJE
z dne 25. oktobra 2006
o razveljavitvi Odločbe 2004/262/ES o nekaterih ukrepih zaščite glede registriranih konjev iz Južne Afrike
(notificirano pod dokumentarno številko C(2006) 5020)
(Besedilo velja za EGP)
(2006/724/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o sprememebi direktiv 89/662/EGS, 90/425/EGS ter 90/675/EGS (1) in zlasti člena 18(7) Direktive,
ob upoštevanju naslednjega:
(1)
Z Odločbo Komisije 2004/211/ES z dne 6. januarja 2004 o uvedbi seznama tretjih držav in delov njihovega ozemlja, s katerih države članice dovolijo uvoz živih kopitarjev in semena, jajčnih celic in zarodkov vrste kopitarji, ter o spremembi odločb 93/195/EGS in 94/63/ES (2) se dovoljuje začasen sprejem in uvoz registriranih konjev iz Južne Afrike, če so izpolnjeni nekateri pogoji.
(2)
Odločba Komisije 2004/262/ES z dne 17. marca 2004 o nekaterih ukrepih zaščite glede registriranih konjev iz Južne Afrike (3) je bila sprejeta zaradi izbruha konjske kuge pri konjih, ki so bivali v ogroženi coni konjske kuge v provinci Zahodna Kaplandija.
(3)
Marca 2005 je Komisija izvedla misijo veterinarskega pregleda zdravja živali v Južni Afriki, ki je vključevala zlasti Zahodno Kaplandijo, da bi ocenila ukrepe za obvladovanje izbruhov konjske kuge. Od 28. marca 2004 ni bilo dodatnih izbruhov bolezni.
(4)
Južna Afrika je obvestila Komisijo o zadovoljivih izidih popisa dovzetnih prostoživečih živali, ki ga je opravila, da bi ugotovila, da se virus na navedenem območju ne pojavlja.
(5)
Ukrepov zaščite zato ni več treba uporabljati in Odločba 2004/262/ES se razveljavi.
(6)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2004/262/ES se razveljavi.
Člen 2
Države članice takoj sprejmejo ukrepe, potrebne za uskladitev s to odločbo, in jih objavijo. O tem takoj obvestijo Komisijo.
Člen 3
Ta odločba je naslovljena na države članice.
V Bruslju, 25. oktobra 2006

Labels: 11
3
6
18
15